En es pireneus hi heba habito una subespecie d'o bucardo iberico, concretament a Capra pyrenaica pyrenaica, que heba vivito dende Chirona enta Navarra y per ixo en contacto con es territorios de fabla aragonesa. Alabez, quan ixe animal estiore agosant-se en o cillo de la extinción, a fins d'o sieglo XX, es medios de comunicación espanyols emprenciparon a fer marchar a palabra aragonesa bucardo ta designar ixa subespecie en concreto, fendo que muta chent arredol d'o país se penseba que yera o nombre común exclusivament ta clamar-ne d'ixe animal. Ista situación ha plegato a desplazar o significato regular d'a palabra incluso en l'aragonés, a on "bucardo" ye, per propio, qualsiquier craba salvachina d'ixas caracteristicas descritas. Ye fácil que en tiempos d'antis, también se'n decís bucardos d'as bestias cabrunas d'altras montanyas d'Aragón, como en as sierras de Teruel, a on encara huei en bi ha y que no están pas de la variedat pirenenca extincta. Por textos notarials de l'aria de Castellot se sape que a la subespecie Capra pyrenaica hispanica, que se cazaba a sobén, li diciban Craba salvachina encara en o sieglo XV.